Projekts

**Eiropas Strukturālo un investīciju fondu mērķa “Eiropas teritoriālā sadarbība” programmu, kas īstenojamas Eiropas Kaimiņattiecību instrumenta ietvaros, vadības likums**

I nodaļa
Vispārīgie noteikumi

**1.pants. Likumā lietotie termini**

Likumā ir lietoti šādi termini:

1. **Programma** – Eiropas Strukturālo un investīciju fondu mērķa „Eiropas teritoriālā sadarbība” programma, kas īstenojama Eiropas Kaimiņattiecību instrumenta ietvaros;
2. **izdevumu atbilstības pārbaude** – projektu ietvaros īstenoto aktivitāšu un izlietotā finansējuma pārbaude programmās;
3. **iepriekš noteiktais projekts** – projekts, kas nav atlasāms konkursa kārtībā un par kura īstenošanu ir vienojušās visas programmas partnervalstis un to ir apstiprinājusi Eiropas Komisija;
4. **nacionālā apakškomiteja** – Latvijā izveidota koleģiāla institūcija, kas nodrošina padomdevēja funkciju nacionālajai atbildīgajai iestādei attiecībā uz programmu vadību un kontroli, kas darbojas saskaņā ar tās apstiprinātu nolikumu;
5. **nacionālā atbildīgā iestāde –** programmas partnervalsts nacionālā iestāde, kas nodrošina programmas partnervalsts uzņemto saistību izpildi attiecībā uz programmas dokumenta izstrādi un programmas vadību un kontroli;
6. **neatbilstība** – pārkāpums saskaņā ar Komisijas 2014. gada 18. augusta Īstenošanas Regulas (ES) Nr. 897/2014, ar ko paredz īpašus noteikumus to pārrobežu sadarbības programmu īstenošanai, kuras finansē saskaņā ar Eiropas Parlamenta un Padomes Regulu (ES) Nr. 232/2014, ar ko izveido Eiropas kaimiņattiecību instrumentu (turpmāk – Regula Nr.897/2014) 2.pantā noteikto;
7. **programmas finansējums** – kopīgā programmas budžeta daļa, kas sastāv no Eiropas Reģionālās attīstības fonda finansējuma, Eiropas Kaimiņattiecību instrumenta finansējuma un iesaistīto valstu finansējuma;
8. **programmas finansējuma likme –** programmas finansējums procentos pret projekta kopējiem attiecināmajiem izdevumiem;
9. **programmas finansējuma saņēmējs** – publisko vai privāto tiesību juridiskā persona atbilstoši programmas nosacījumiem, kurai ir piešķirts programmas finansējums;
10. **valsts budžeta līdzfinansējums** – valsts budžeta finansējuma daļa, kas tiek plānota papildus programmas finansējumam kopējo attiecināmo izdevumu segšanai;
11. **valsts budžeta līdzfinansējuma likme** – valsts budžeta līdzfinansējums procentos pret projekta kopējiem attiecināmajiem izdevumiem;
12. **virssaistības** – papildus saistības veikt maksājumus no valsts budžeta attiecināmo izdevumu segšanai, kas pārsniedz programmas finansējuma un valsts budžeta līdzfinansējuma daļu, kas tiek plānotas papildus programmas finansējumam projekta attiecināmo izdevumu segšanai.

**2.pants. Likuma mērķis**

Likuma mērķis ir noteikt programmu efektīvu, caurskatāmu un pareizas finanšu vadības principiem atbilstošu vadību Latvijā, ciktāl to nenosaka tieši piemērojamie Eiropas Savienības tiesību akti.

**3.pants. Likuma darbības joma**

1. Likums nosaka šādu programmu vadību:
	1. Latvijas - Krievijas pārrobežu sadarbības programma;
	2. Latvijas – Lietuvas - Baltkrievijas pārrobežu sadarbības programma.

 (2) Likums attiecas uz 2014.-2020.gada plānošanas periodu.

**4.pants. Valsts budžeta līdzfinansējuma likme**

1. Valsts budžeta līdzfinansējuma likme programmu apstiprināto projektu īstenošanai nav augstāka par programmas dokumentā noteikto Latvijai minimāli iespējamo likmi, ar kuru var nodrošināt Eiropas Komisijas lēmumā par programmas apstiprināšanu attiecīgajam programmas prioritārajam virzienam noteikto programmas finansējuma likmi, izņemot šā panta otrajā daļā noteiktajos gadījumos.
2. Ministru kabinets lemj par valsts budžeta līdzfinansējuma likmes palielināšanu virs šī panta pirmajā daļā noteiktā limita iepriekš noteiktajiem projektiem un lielajiem infrastruktūras projektiem gadījumos, ja programmas īstenošanas laikā programmas pieejamais finansējums nav pietiekošs projekta mērķa sasniegšanai.

**5.pants. Virssaistības**

* + 1. Vadošā iestāde var uzņemties virssaistības, ja par to vienojas visas programmas partnervalstis.
		2. Virssaistības un šā likuma 4.panta otrajā daļā minētā sadārdzinājuma summa nepārsniedz piecus procentus no programmas finansējuma apjoma, izņemot šā panta trešajā daļā noteiktos gadījumus.
		3. Ministru kabinets lemj par virssaistību palielināšanu virs šā panta otrajā daļā noteiktā limita, ja tas nepieciešams programmas finansējuma pilnīgai apgūšanai un tas nerada risku, ka būs nepieciešami papildus izdevumi valsts budžetā plānoto attiecināmo izdevumu segšanai.
		4. Virssaistību uzņemšanās gadījumā Ministru kabinets nosaka kārtību, kādā tiek veikta virssaistību piešķiršana.

II nodaļa
Programmas vadībā iesaistītās institūcijas

**6. pants. Programmas vadības institucionālā struktūra**

Programmas vadību nodrošina šādas institūcijas:

* 1. nacionālā atbildīgā iestāde;
	2. nacionālā apakškomiteja;
	3. vadošā iestāde;
	4. revīzijas iestāde;
	5. apvienotā uzraudzības komiteja;
	6. apvienotais tehniskais sekretariāts.

**7.pants. Nacionālā atbildīgā iestāde, tās pienākumi un tiesības**

1. Nacionālā atbildīgā iestāde tiek izveidota atbilstoši Regulas Nr.897 / 2014 20.panta 6.punkta a) apakšpunktam un darbojas saskaņā ar Regulas Nr. 897/2014 31.pantā noteikto.
2. Nacionālajai atbildīgajai iestādei ir šādi pienākumi:
3. sadarbībā ar attiecīgajā programmā iesaistītajām valstīm nodrošināt līdzdalību programmas dokumenta izstrādē, tā iesniegšanu apstiprināšanai Ministru kabinetā, līdzdalību programmas ieviešanā, uzraudzībā un izvērtēšanā, finanšu kontroles un revīzijas veikšanā;
4. pārstāvēt Latviju kā programmas partnervalsti programmas dokumenta grozījumu veikšanā;
5. attiecībā uz Latvijas – Krievijas pārrobežu sadarbības programmu – papildus šā panta otrās daļas 1.punktam nodrošināt programmas dokumenta iesniegšanu apstiprināšanai Eiropas Komisijā un nodrošināt sarunu procesu par programmas dokumenta apstiprināšanu;
6. nodrošināt vienošanās parakstīšanu par Latvijas līdzdalību programmā un programmas ieviešanu un nodrošināt tās izpildi, ja par to vienojušās programmā iesaistītās valstis;
7. rakstveidā apstiprināt Latvijas piekrišanu programmas saturam atbilstoši Regulas Nr.897/2014 5.panta 1.punktā noteiktajam;
8. pārstāvēt Latvijas nacionālās intereses, apstiprinot pārstāvjus un nodrošinot līdzdalību programmas apvienotajā uzraudzības komitejā, kā arī šā likuma 11.panta ceturtajā daļā noteikto lēmumu pieņemšanā, ievērojot lietderības un efektivitātes principus;
9. nodrošināt nacionālās apakškomitejas darbību;
10. nodrošināt valsts budžeta līdzfinansējuma plānošanu un maksājumu veikšanu programmas tehniskās palīdzības budžetam vai programmas īstenošanai, ja par to vienojas visas programmas partnervalstis;
11. nodrošināt valsts budžeta līdzfinansējuma plānošanu, piešķiršanu un maksājumu veikšanu Latvijā reģistrētiem programmas finansējuma saņēmējiem atbilstoši šā likuma 14.panta 3.punktā minētajai kārtībai;
12. noteikt finanšu kontroles institūcijas funkcijas izpildītāju Latvijā reģistrētiem programmas finansējuma saņēmējiem un nodrošināt finanšu kontroles metodisko vadību saskaņā ar Regulas Nr.897/2014 20.panta 6.punkta a) apakšpunktā noteikto;
13. noteikt kontroles kontaktpunkta funkcijas izpildītāju, saskaņā ar Regulas Nr. 897/2014 20.panta 6.punkta b) apakšpunktā noteikto;
14. nozīmēt nacionālos pārstāvjus līdzdalībai programmas revidentu grupā;
15. pēc pieprasījuma sniegt programmas vadībā iesaistītajām institūcijām un personām atzinumu par potenciālo Latvijā reģistrēto programmas finansējuma saņēmēju atbilstību līdzdalībai projektā atbilstoši attiecīgās programmas dokumentā noteiktajiem projekta partnera atbilstības kritērijiem;
16. sniegt informāciju attiecīgās programmas vadošai iestādei un revīzijas iestādei, kā arī Eiropas Komisijai par programmu ieviešanā konstatētajām neatbilstībām, kā arī sniegt vadošajai iestādei informāciju, kas nepieciešama programmas vadības nodrošināšanai;
17. nodrošināt informācijas un publicitātes pasākumus, veicinot projektu attīstību un Latvijā reģistrētu programmas finansējuma saņēmēju līdzdalību programmās;
18. veikt nepieciešamās darbības, lai saņemtu neatbilstoši veikto izdevumu atmaksu no Latvijā reģistrēta programmas finansējuma saņēmēja saskaņā ar programmā noteikto.
19. Nacionālajai atbildīgajai iestādei ir šādas tiesības:
	1. konsultēties ar nacionālo apakškomiteju par ierosinātajiem programmas dokumenta grozījumiem, programmas ieviešanas uzraudzību, programmas ietvaros iesniegto projektu atbilstību nacionālajiem un reģionālajiem plānošanas dokumentiem un to prioritātēm, projektu pārklāšanās risku ar citu nacionālo vai starptautisko programmu projektiem, kā arī programmas ietvaros potenciālo Latvijā reģistrētu programmas finansējuma saņēmēju iesniegto projektu iesniegumu virzību finansējuma saņemšanai attiecīgās programmas uzraudzības komitejā;
	2. pieprasīt un saņemt informāciju no citām programmas vadības institūcijām un programmas finansējuma saņēmēja, lai nodrošinātu ar programmas vadību un kontroli saistīto lēmumu pieņemšanu;
	3. paust viedokli par iesniegtā projekta apstiprināšanu programmas finansējuma saņemšanai vai noraidīšanu programmas apvienotajā uzraudzības komitejā;
	4. ierosināt programmas vadībā iesaistītajām institūcijām veikt projekta īstenošanas pārbaudes vai citus kontroles pasākumus.
20. Nacionālās atbildīgās iestādes funkcijas pilda Vides aizsardzības un reģionālās attīstības ministrija.
21. Vides aizsardzības un reģionālās attīstības ministrija nodrošina, ka funkcijas, kuras tā saskaņā ar šo likumu pilda kā nacionālā atbildīgā iestāde, tiek nodalītas no citām tās funkcijām.

**8.pants. Nacionālā apakškomiteja, tās pienākumi un tiesības**

1. Nacionālajai apakškomitejai ir šādi pienākumi:
	1. sniegt konsultācijas nacionālajai atbildīgajai iestādei viedokļa sagatavošanai par programmu ieviešanu un uzraudzību;
	2. pēc nacionālās atbildīgās iestādes pieprasījuma sniegt konsultācijas par potenciālo Latvijā reģistrētu programmas finansējuma saņēmēju programmas ietvaros iesniegto projektu iesniegumu atbilstību nacionālajiem un reģionālajiem plānošanas dokumentiem un to prioritātēm, kā arī konsultēt par projektu pārklāšanās risku ar citām nacionālajām vai starptautiskajām programmām;
	3. pēc nacionālās atbildīgās iestādes pieprasījuma sniegt viedokli par programmas vadībā iesaistīto institūciju ierosinātajiem grozījumiem programmā;
	4. savas kompetences ietvaros veicināt programmu publicitāti.
2. Nacionālajai apakškomitejai ir tiesības, pamatojoties uz šā panta pirmās daļas 2.punktā sniegto informāciju, ierosināt nacionālajai atbildīgajai iestādei potenciālo Latvijā reģistrētu programmas finansējuma saņēmēju programmas ietvaros iesniegto projektu iesniegumu apstiprināšanu programmas finansējuma saņemšanai vai noraidīšanu, vai papildu nosacījumu izvirzīšanu.
3. Nacionālajā apakškomitejā, kuras sastāvu apstiprina nacionālā atbildīgā iestāde, ietilpst:
	1. pa vienam pārstāvim no Aizsardzības ministrijas, Ārlietu ministrijas, Ekonomikas ministrijas, Finanšu ministrijas, Iekšlietu ministrijas, Izglītības un zinātnes ministrijas, Kultūras ministrijas, Labklājības ministrijas, Satiksmes ministrijas, Tieslietu ministrijas, Veselības ministrijas, Vides aizsardzības un reģionālās attīstības ministrijas, Zemkopības ministrijas un Pārresoru koordinācijas centra;
	2. divi pārstāvji no nacionālās atbildīgās iestādes;
	3. pa vienam pārstāvim no katra plānošanas reģiona;
	4. pa vienam pārstāvim no Latvijas Pašvaldību savienības, Latvijas Lielo pilsētu asociācijas, Latvijas Darba devēju konfederācijas un Latvijas Tirdzniecības un rūpniecības kameras.

**9.pants. Vadošā iestāde, tās pienākumi un tiesības**

1. Vadošā iestāde tiek izveidota atbilstoši Regulas Nr.897/2014 20.panta 1.punktā un 25.pantā noteiktajam un tā pilda Regulā Nr. 897 / 2014 26.pantā noteiktās funkcijas.
2. Vadošās iestādes pienākums ir nodrošināt programmas pārvaldību saskaņā ar pareizas finanšu pārvaldības principu, nodrošinot efektīvas un precīzas pārvaldības un kontroles sistēmas izveidošanu un uzturēšanu, uz pārredzamības un vienlīdzīgas attieksmes principiem balstītu programmas finansējuma piešķiršanu, kā arī nodrošināt pienācīgu programmas atpazīstamību.
3. Vadošā iestāde ir atbildīga par neatbilstību novēršanu un izmeklēšanu atbilstoši Regulas Nr.897/2014 71.pantā noteiktajam, kā arī nepamatoti izmaksāto līdzekļu atgūšanu atbilstoši Regulas Nr.897/2014 74. - 76.pantā noteiktajam.
4. Vadošajai iestādei ir pienākums pēc pieprasījuma sniegt informāciju apvienotajai uzraudzības komitejai par programmas ieviešanas progresu.
5. Vadošajai iestādei ir tiesības pieprasīt un saņemt no nacionālās atbildīgās iestādes, revīzijas iestādes, finanšu kontroles institūcijas un programmas finansējuma saņēmēja informāciju, kas nepieciešama programmas pārvaldības nodrošināšanai.
6. Vadošā iestāde lēmumus par projektu apstiprināšanu publisko programmas tīmekļa vietnē.
7. Vadošās iestādes funkcijas attiecībā uz Latvijas – Krievijas pārrobežu sadarbības programmu pilda Vides aizsardzības un reģionālās attīstības ministrija, kura nosaka par funkciju izpildi atbildīgo amatpersonu.
8. Vides aizsardzības un reģionālās attīstības ministrija nodrošina, ka funkcijas, kuras tā pilda kā vadošā iestāde, ir nodalītas no citām tās funkcijām.

**10.pants. Revīzijas iestāde, tās pienākumi un tiesības**

1. Revīzijas iestāde tiek izveidota atbilstoši Regulas Nr.897/2014 20.panta 2.punkta noteiktajam un tā pilda Regulas Nr. 897 / 2014 28.pantā noteiktās funkcijas.
2. Revīzijas iestādes pienākums ir nodrošināt revīziju veikšanu par programmu pārvaldības un kontroles sistēmas pienācīgu darbību un, pamatojoties uz atbilstošu izlasi, veikt revīzijas par deklarētajiem programmas un projektu izdevumiem.
3. Revīzijas iestādei ir pienākums sniegt vadošajai iestādei informāciju, kas nepieciešama programmas vadības nodrošināšanai.
4. Revīzijas iestādei ir tiesības pieprasīt un saņemt no programmas vadībā iesaistītājām institūcijām un programmas finansējuma saņēmēja to rīcībā esošo informāciju, kas nepieciešama tās pienākumu izpildei.
5. Revīzijas iestādes funkcijas attiecībā uz Latvijas – Krievijas pārrobežu sadarbības programmu pilda Vides aizsardzības un reģionālās attīstības ministrija, kura nosaka par funkciju izpildi atbildīgo amatpersonu.
6. Revīzijas iestādei ir tiesības pieprasīt un saņemt tiešu pieeju datiem valsts informācijas sistēmās tādā apjomā, kādā to paredz attiecīgo sistēmu regulējošie normatīvie akti un kāds ir nepieciešams revīzijas iestādes pienākumu izpildei.
7. Revīzijas iestāde savu funkciju izpildei izveido revidentu grupu, kā arī nodrošina tās vadību.
8. Vides aizsardzības un reģionālās attīstības ministrija nodrošina, ka funkcijas, kuras tā pilda saskaņā ar šo likumu kā revīzijas iestāde, ir nodalītas no citām tās funkcijām.

**11.pants. Apvienotā uzraudzības komiteja, tās pienākumi un tiesības**

1. Apvienotā uzraudzības komiteja tiek izveidota atbilstoši Regulas Nr.897/2014 22.pantā noteiktajam, darbojas saskaņā ar tās apstiprināto nolikumu un pilda Regulas Nr.897/2014 24.pantā noteiktās funkcijas.
2. Apvienotā uzraudzības komiteja apstiprina vadlīnijas par projektu sagatavošanu, iesniegšanu, atlasi, tai skaitā projektu iesniegumu atlases kritērijus, un īstenošanu, programmas izmaksu attiecināmību, kas ir saistošas programmas vadībā iesaistītajām institūcijām, projektu iesniegumu iesniedzējiem un programmas finansējuma saņēmējiem.
3. Apvienota uzraudzības komiteja var lemt par iepriekš noteikto un lielo infrastruktūras projektu īstenošanu un programmas finansējuma piešķiršanu tiem saskaņā ar Regulā Nr.897/2014 noteikto.
4. Apvienotās uzraudzības komitejas pieņemtie lēmumi ir saistoši programmas vadībā un kontrolē Latvijā iesaistītajām institūcijām, projektu iesniegumu iesniedzējiem un programmas finansējuma saņēmējiem.

**12.pants. Apvienotais tehniskais sekretariāts**

Vadošā iestāde, lai nodrošinātu programmu ieviešanu, izveido apvienoto tehnisko sekretariātu un tā filiāles atbilstoši Regulas Nr.897 / 2014 27.pantā noteiktajam, un uzrauga tā darbību.

**III nodaļa**

**Programmas finansējuma saņēmējs**

**13.pants. Programmas finansējuma saņēmēja tiesības un pienākumi**

1. Papildus regulas Nr.897/2014 46.pantā noteiktajam, Programmas finansējuma saņēmējam ir šādi pienākumi:
	1. nodrošināt programmas projekta efektīvu un savlaicīgu īstenošanu atbilstoši noslēgtā līguma par projekta īstenošanu noteikumiem;
	2. nodrošināt, lai projektam piešķirtais programmas finansējums tiktu izlietots saskaņā ar pareizas finanšu pārvaldības principu, ievērojot saimnieciskuma, lietderības un efektivitātes principus;
	3. nodrošināt, lai projekta ietvaros veiktie izdevumi būtu tieši saistīti ar programmas mērķu sasniegšanu un attiecināmi no to īstenošanai piešķirtā finansējuma;
	4. nodrošināt grāmatvedības uzskaiti atsevišķi katram programmas projektam;
	5. nekavējoties informēt programmas apvienoto tehnisko sekretariātu, vadošo iestādi un, nepieciešamības gadījumā nacionālo atbildīgo iestādi par jebkurām izmaiņām un apstākļiem, kas var negatīvi ietekmēt projekta īstenošanu;
	6. pēc pieprasījuma sniegt informāciju par projekta īstenošanu un nodrošināt programmas vadībā iesaistīto institūciju pārstāvjiem, kā arī finanšu kontroles institūcijas pārstāvjiem piekļuvi visu ar attiecīgā projekta īstenošanu saistīto dokumentu oriģināliem, kā arī attiecīgā projekta īstenošanas vietai;
	7. nodrošināt programmas rezultātu saglabāšanu, ievērojot programmas nosacījumus un termiņus.
2. Programmas finansējuma saņēmējam ir šādas tiesības:
	1. pieprasīt valsts budžeta līdzfinansējumu programmu apstiprināto projektu īstenošanai attiecīgās valsts budžeta apakšprogrammas finansējuma ietvaros saskaņā ar šā likuma 14.panta 3.punktā minēto kārtību;
	2. saņemt no nacionālās atbildīgās iestādes s ar programmām saistīto informāciju;
	3. saņemt no programmas apvienotā tehniskā sekretariāta informatīvu atbalstu projektu pasākumu īstenošanai.

IV nodaļa
Ministru kabineta kompetence

**14.pants. Ministru kabineta kompetence programmu vadības nodrošināšanā**

Lai nodrošinātu programmu vadību, Ministru kabinets nosaka:

1. kārtību, kādā sniedzami ziņojumi par Eiropas Strukturālo un investīciju fondu mērķa „Eiropas teritoriālā sadarbība” programmu, kas īstenojamas Eiropas Kaimiņattiecību instrumenta ietvaros, finansēto projektu ieviešanā konstatētajām neatbilstībām un atgūstams programmas finansējums;
2. kārtību, kādā Eiropas Strukturālo un investīciju fondu mērķa „Eiropas teritoriālā sadarbība” programmu vadībā Latvijā iesaistītās institūcijas publisko informāciju par programmām, kas īstenojamas Eiropas Kaimiņattiecību instrumenta ietvaros un programmu ietvaros apstiprinātajiem projektiem;
3. kārtību, kādā piešķir valsts budžeta līdzekļus Eiropas Strukturālo un investīciju fondu mērķa „Eiropas teritoriālā sadarbība” programmu finansējuma saņēmējiem no Latvijas Republikas;
4. kārtību, kādā valsts budžetā plāno līdzekļus Eiropas Strukturālo un investīciju fondu mērķa „Eiropas teritoriālā sadarbība” programmu un projektu īstenošanai un veic maksājumus;
5. kārtību, kādā tiek veikta Eiropas Strukturālo un investīciju fondu mērķa „Eiropas teritoriālā sadarbība” programmu, kas īstenojamas Eiropas Kaimiņattiecību instrumenta ietvaros, finansēto projektu finanšu kontrole.

**V nodaļa**

**Strīdu izskatīšana un finansējuma atgūšana**

**15.pants. Apvienotās uzraudzības komitejas lēmumu apstrīdēšana un pārsūdzēšana**

(1) Projekta iesnieguma iesniegšana saskaņā ar šo likumu nerada pienākumu piešķirt finansējumu projekta iesnieguma iesniedzējam projekta īstenošanai.

(2) Lēmumu par projekta iesnieguma apstiprināšanu, apstiprināšanu ar nosacījumu vai noraidīšanu var apstrīdēt vadošajā iestādē, ja vadošā iestāde atrodas Latvijas Republikā.

(3) Vadošā iestāde atbilstoši projekta iesnieguma iesniedzēja juridiskajam statusam izdod administratīvo aktu vai pieņem pārvaldes lēmumu.

(4) Ja projekta iesnieguma iesniedzējs ir privāto tiesību juridiskā persona, vadošās iestādes lēmums ir administratīvais akts.

(5) Ja projekta iesnieguma iesniedzējs ir tiešās vai pastarpinātās pārvaldes iestāde, atvasināta publiska persona vai cita valsts iestāde, vadošās iestādes lēmums ir pārvaldes lēmums.

(6) Vadošās iestādes izdoto administratīvo aktu par apstrīdēto apvienotās uzraudzības komitejas lēmumu var pārsūdzēt, iesniedzot iesniegumu Administratīvās rajona tiesas attiecīgajā tiesu namā. Vadošās iestādes pieņemtais pārvaldes lēmums par apstrīdēto apvienotās uzraudzības komitejas lēmumu nav pārsūdzams.

(7) Šā panta otrajā daļā minēto apvienotās uzraudzības komitejas lēmumu apstrīdēšana un pārsūdzēšana neaptur to darbību.

(8) Ja vadošā iestāde neatrodas Latvijas Republikā, apvienotās uzraudzības komitejas lēmuma apstrīdēšana un pārsūdzēšana notiek atbilstoši programmas dokumentā, kas apstiprināts Eiropas Komisijā, vai saprašanas memorandā, kas noslēgts starp vadošo iestādi un iesaistītajām valstīm, noteiktajai kārtībai.

**16.pants. Ar projekta īstenošanu saistīto strīdu risināšana**

(1) Ja vadošā iestāde atrodas Latvijas Republikā, strīdus, kas attiecas uz līguma par projekta īstenošanu izpildi, tai skaitā piešķirto finanšu līdzekļu izmaksāšanu, izmaksāšanas turpināšanu vai atgūšanu, risina:

1) civiltiesiskā kārtībā, ja programmas finansējuma saņēmējs ir privāto tiesību juridiskā persona. Dokumenti, kas sagatavoti un pieņemti šā panta pirmajā teikumā minēto darbību veikšanai (piemēram, lēmumi, atzinumi, brīdinājumi, līgums), nav izskatāmi administratīvā procesa kārtībā;

2) vadošās iestādes lēmumu kā pārvaldes lēmumu Valsts pārvaldes iekārtas likumā noteiktajā kārtībā apstrīdot tiešās valsts pārvaldes iestādes, kuras ietvaros izveidota vadošā iestāde, vadītājam, ja finansējuma saņēmējs ir tiešās vai pastarpinātās pārvaldes iestāde vai atvasināta publiska persona. Valsts pārvaldes iestādes, kuras ietvaros izveidota vadošā iestāde, vadītāja pieņemtais pārvaldes lēmums nav pārsūdzams tiesā.

(2) Ja vadošā iestāde neatrodas Latvijas Republikā, strīdus, kas attiecas uz līguma par projekta īstenošanu izpildi, tai skaitā piešķirto finanšu līdzekļu izmaksāšanu, izmaksāšanas turpināšanu vai atgūšanu, risina atbilstoši noslēgtajam līgumam par projekta īstenošanu.

**VI nodaļa**

**Nobeiguma noteikumi**

**17.pants. Neatbilstoši veikto izdevumu atgūšana**

(1) Neatbilstību gadījumā par programmas finansējuma atgūšanu no Latvijā reģistrētiem programmas finansējuma saņēmējiem ir atbildīga nacionālā atbildīgā iestāde atbilstoši attiecīgās programmas dokumentā noteiktajai kārtībai.

(2) Neatbilstoši veikto izdevumu atgūšanu no Latvijas Republikā reģistrēta programmas finansējuma saņēmēja, kas ir privāto tiesību juridiskā persona, veic civiltiesiskā kārtībā.

(3) Neatbilstoši veikto izdevumu atgūšanu no Latvijas Republikā reģistrēta programmas finansējuma saņēmēja, kas ir tiešās vai pastarpinātās pārvaldes iestāde, vai atvasināta publiska persona, veic atbilstoši likuma 14.panta 1.punktā minētajai kārtībai.

**Pārejas noteikumi**

* + 1. Ministru kabinets līdz 2016.gada 1.maijam izdod šī likuma 14.panta 4. un 5.punktā minētos noteikumus.
		2. Ministru kabinets līdz 2016.gada 1.septembrim izdod šī likuma 14.panta 1., 2. un 3.punktā minētos noteikumus.

Likums stājas spēkā nākamajā dienā pēc tā izsludināšanas.

Vides aizsardzības un reģionālās attīstības ministrs K.Gerhards

Vīza: valsts sekretārs G.Puķītis

28.08.2015.

2719

Anna Djakova

Attīstības instrumentu departamenta

Teritoriālās sadarbības nodaļas vadītāja

6702437

Anna.Djakova@varam.gov.lv